Gömöri György

 *Karantén-monológ*

 A sarkon áll egy kibelezett óra-

 letörött mindkét mutatója.

 Megállt az idő? Tán azoknak,

 akik most karanténben vannak,

 (kórháztól félve), ha nem is állt meg,

 ám lelassult. Arra várnak,

 múljon gyorsan az idő az oltásig,

 meg az alattomos járvány elmúltáig.

 Mint megbűvölt halak akváriumban,

 körbe-körbe járunk otthonunkban,

 gyerekeinktől elrekesztve,

 s az unokákat csak messziről szeretve.

 *2021. január*